सुकराला मन्दर सुकराला देवी दा मंदर बलौरा थमां छे मील दूर ऐ। श्री रामचन्द्र काक ने अपनी पुस्तका च लिखे दा ऐ जे इस मंदर च स्थापत मल्ला देवी, कशमीरा दी शारदा देवी दा गै अवतार ऐ। आखदे न जे अमोलकराम नां दे, सुकराला ग्रां दे ब्राह्मण ने कशमीर जाइयै शारदा देवी दी उपासना कीती ते बर मंगेयां जे देवी उन्दै ग्रां च प्रगट होऐ। देवी ने प्रसन्न होइयै बर दित्ता जे में तेरे कुलै दी त्री पीढ़ी च तेरे ग्रां च प्रगट होंग। सुनेया जंदा ऐ जे अमोलक राम दे पड़ोतरे शिवनन्दनै ने इक दिन इक सिल, झरने च तरदी दिक्खी ते इस शारदा दा चमत्कार समझियै उसी चुक्कियै घर लेई आया ते इक पवित्तर स्थानै पर स्थापत करी दित्ता। अनन्तर चम्बे दे राजे माधोसिंह ने इत्थें मन्दर बनवाया ते ओदे च काली दी स्थापना कीती। उस समें कोला लेइयै इस स्थानै दी मैह्मा बधन लगी ते बक्करे दी बली चढ़ना शुरू होई गेई। श्री रामचन्द्र काक दी सम्मति च सुकराला शब्द ‘शारिकालय’ दा अपभ्रंश ऐ। ‘शारिका’ कश्मीरा दी ‘शारदा’ देवी दा गै दूआ नां ऐ। पर मेरे बचारै च ‘सुकराला’ शब्दै गी कश्मीरा दे ‘शारिकालय’ शब्दै दा अपभ्रंश बनाने दी लोड़ गै नेईं पौंदी। सुकराला स्वयं शुद्ध संस्कृत शब्द, ‘महाकाली’ देवी दा बाचक ऐ, जिदा अर्थ ऐ ‘जिदा अर्थ ऐ ‘महां भयंकर’ (सु-कराला)। सुकराला दा मन्दर उत्तर भारत दा आर्थ शैली दा शिखर-मन्दर ऐ।’